William Edgar Thornton

**William Edgar Thornton** (* 14. April 1929 in Faison, North Carolina; † 11. Januar 2021 in Fair Oaks, Texas)) weer en US-amerikaansch Astronaut. 

## Werdegang
Thornton kreeg 1952 en Bachelor in Physik vun de University of North Carolina at Chapel Hill un kreeg dor ok 1963 sien Doktertitel in Medizin (M.D.).

Nah sien Physikstudium hett Thornton dat Reserve Officer Training Corps vun de Air Force dörloopen. Vun 1956 bit 1959 weer he Chefingenieur bi Del Mar Engineering Labs in Los Angeles. Ansluutend hett he en Medizinstudium upnommen. Sien Praktikum hett he 1964 an dat Wilford-Hall-Krankenhuus vun de Air Force up de Lackland Air Force Base in San Antonio afslooten. As Dokter kehr he in den aktiven Deenst vun de Air Force torüch un wurr de medizinischen Luft- und Ruumfohrtafdeelen up de Brooks Air Force Base todeelt, wo he 1964 ok sien Grundutbillen to’n Flegerdokter maaken dee. All wiels sien Militärdeenst hett he in den Beriek vun de medizinischen Weltruumforschung arbeit. He hett dat eerste Gerät to de Massebestimmen in’n Weltruum entwickelt un konstrueert, dat hüüd noch in’n Insatz is. 

## Astronautentätigkeit
In‘n August 1967 wurr Thornton as Wetenschapsastronaut vu de NASA utwählt. Dat notwendige Floogtraining hett he up de Reese Air Force Base in Texas maakt. Thornton weer in de Doktermannschap vun dat bannig spoodriek Skylab Medical Experiments Altitude Test (SMEAT), en 56 Daag lang düern Simulatschoon vun en Skylab-Mission, de de medizinischen Grundlagenforschung as ok de Test vun Utrüsten un Verfohren deen. Thornton weer ok de Missionsspezialist bi SMD III, en Simulatschon vun en Spacelab Life Sciences Mission.

Thornton weer Liddmaat vun de Ünnerstüttensmannschapen för de Missionen Skylab 2, 3 und 4. He weer toständig för de Experimente to de Massebestimmen, Körpervermeeten, Hämodynamik, Fleetigkeitsverlagern bi den Minschen un körperlich Verfaaten. He hett as eerst de Verlagern un den Verlust vun Fleetigkeiten insluutend de Tonahm an Grött un den düchtigen Muskelswund wiels en Ruumfloog dokumenteert. 

As Liddmaat vun en en Entwicklungsgrupp vun dat Astronautenbüro weer Thornton verantwortlich för de Entwicklung vun Vörgahnswiesen un Techniken för utsettbar Bruuklasten un de Verfaaten vun de Besatten wiels den Floog. Wiels de eerst Space-Shuttle-Missionen hett he sien Forschungen to’n Kreisloop, Kuskels, Knaaken un Nervensystem fortsett. He hett dat Loopband för dat Space Shuttle un verscheeden anner Bordgeräte entwickelt. Intüschen hollt Thornton över 35 Patente, de vun  militärischen Waffensystemen bit to de eerst Real-Time-EKG-Computeranalyse recken.  

### STS-8
An‘n 30. August 1983 is Thornton mit de Ruumfähre Challenger to’n eersten Mal in’t All flagen. Kommandant bi diesse Mission weer Richard Harrison Truly, de to’n tweeten Mal to’n Insatz keem. Pilot Daniel Charles Brandenstein as ok de beid anner Missionsspezialisten Dale Allan Gardner un Guion Stewart Bluford wurrn ok to’n eersten Mal insett.

Disse Mission weer de eerste Floog vun en Space Shuttle, bi de sowohl Start as ok Lannen in de Nacht passeeren deen. De Fracht bestunn ut den indischen Mehrzwecksatelliten Insat 1-B. Bi dissen Floog, de rund söss Daag düer, führ Thornton tallriek anatomische Ünnersöken dör un hett dormit sien bitherig Forschungen in dissen Beriek ok in’n Weltruum fortführt.

### STS-51-B
An‘n 29. April 1985 is Thornton weer mit de Ruumfähre Challenger in den Weltruum flagen. Kommandant bi disse Mission weer Robert Franklin Overmyer un Pilot Frederick Drew Gregory. Dorto keemen de Missionsspezialisten Don Leslie Lind un Norman Earl Thagard as ok de Bruuklastspezialisten Lodewijk van den Berg un Taylor Gun-Jin Wang.

De Bruuklast vun de Mission bestunn ut dat Spacelab vun de Europääsch Weltruumorganisatschoon (ESA). Mitführt wurrn 15 Experimente, vör allen to dat Ünnersöken vun Fleetigkeiten un Warkstoffen in’n swoorlosen Ruum. För biologische Ünnersöken weern todem twee Aapen un 24 Gnaagdeerter an Bord. 14 Experimente hett man spoodriek dörführen kunnt. Buterdem wurr de Wetenschapssatellit NUSAT utsett.

## Nah der NASA
Nah sien Utscheeden ut de NASA in dat Johr 1994 wurr Thornton klinischer Assistenzperfesser in de  medizinisch Afdeelen vun de  *University of Texas Medical Branch* in Galveston; he weer ok noch Perfesser an de University of Houston-Clear Lake.

## Privates
William Thornton un sien Fru Elizabeth hemm twee Kinder.

## Weblinks